## Sant Miquel dels Reis acull l’espectacle ‘Les danses dels Infantillos del Corpus’

*** La representació serà el pròxim 16 de juny, a les 19.30 hores, en l’església del monestir
* Enguany participen deu ‘infantillos’ del Conservatori Professional de Dansa de Riba-roja de Túria, dirigits per Victoria Fortes**

L’església del monestir de Sant Miquel dels Reis acull un any més la representació de ‘Les danses dels Infantillos del Corpus’, que conjumina música, dansa sacra i vestuari. L’espectacle se celebrarà el dilluns 16 de juny, a les 19.30 hores.

‘Les danses dels Infantillos del Corpus’ estan organitzades per l’associació Amics del Corpus i comptaran amb el grup especialitzat Capella Saetabis, dirigit per Rodrigo Madrid. Per a la seua representació intervindran més de trenta persones, entre les quals veus blanques, cor d’escolans, quartet solista, cor i ministrers.

Així mateix, participaran deu ‘infantillos’ del Conservatori Professional de Dansa de Riba-roja de Túria dirigits per Victoria Fortes, que ballaran noves coreografies abillats amb un vestit de patge basat en la indumentària del segle XVII pròpia de la cort austríaca.

L’acte, d’una hora de duració, començarà amb una processó d’entrada que donarà pas als diversos balls i danses en l’església del monestir i finalitzarà amb un seguici d’eixida.

Els solistes vocals que componen l’elenc són Carmen Botella, Quiteria Muñoz, Estíbaliz Ruiz i Jesús Navarro. A ells se sumen les veus blanques dels xiquets de l’Escolania dels Desemparats, a més del cor i grup de ministrers davall la direcció de Rodrigo Madrid, que posarà en escena este espectacle.

Fecha: 14/06/2025